2015年11月24號中午十二點幾，台山新城市花園第八座八樓一個單位火燭，單位冒出大量濃煙不斷湧入走廊，單位住戶企圖救火失敗逃出，撳着大廈消防鐘，但係掹唔出消防喉，拍門通知鄰居疏散。肇事單位冒出大量濃煙充斥成幢大廈嘅走廊，過百戶自行疏散，大批住戶跑到大廈平台，七個住戶響走火警嗰陣吸入濃煙唔舒服或者嚇親要送院，消防接報之後迅速派員到場將火救熄，肇事單位客廳完全燒嗮，間房亦薰黑。起火單位嘅兩個住戶事後同消防講，事發前將手機嘅叉電器插響拖板，放響梳化到通宵叉電，到中午去完廁所之後突然發現梳化位着火，火勢迅即蔓延，救唔熄啲火。消防話到場後五分鐘控制火勢，經過同屋主了解，涉事手機叉電器響淘寶到買，初步唔排除因為叉電器壞咗搞到火燭。